# МОДЕЛ УГОВОРА

УГОВОР О ЗАЈЕДНИЧКОЈ ИЗРАДЊИ ШИРОКОПОЈАСНЕ КОМУНИКАЦИОНЕ ИНФРАСТРУКТУРЕ У РУРАЛНИМ И НЕРАЗВИЈЕНИМ ПОДРУЧЈИМА РЕПУБЛИКЕ СРБИЈЕ У \_\_\_\_\_\_\_\_\_\_\_\_[*назив насеља*]

Закључен је у Београду, ……..2025. године, између:

1. РЕПУБЛИКA СРБИЈA – МИНИСТАРСТВО ИНФОРМИСАЊА И ТЕЛЕКОМУНИКАЦИЈА - Београд, Немањина 22-26, ПИБ: 113344563, матични број: 18820790, које заступа министар Дејан Ристић (у даљем тексту: „Министарство”)

и

1. ПУН НАЗИВ ИЗАБРАНОГ ПРИВРЕДНОГ СУБЈЕКТА, са седиштем у ……, адреса ……., ПИБ:….., матични број:……., кога заступа …………….(у даљем тексту: „Привредни субјект”).

Овим уговором се утврђују права и обавезе Министарства и Привредног субјекта у циљу заједничке изградње и поверавања изграђене широкопојасне комуникационе инфраструктуре у насељу Привредном субјекту на коришћење, управљање и одржавање;

УГОВОРНЕ СТРАНЕ КОНСТАТУЈУ:

* Да је Влада донела Уредбу о утврђивању Програма развоја широкопојасне комуникационе инфраструктуре у руралним и неразвијеним подручјима Републике Србије за период 2024-2026. године („Службени гласник РС“, број 68/24, у даљем тексту Уредба);
* У складу са Уредбом и решењем Комисије за контролу државне помоћи број: 401-00-00074/2024-01/4 од децембра 2024. године, Министарство је 9. децембра 2024. године, расписало Јавни позив за учешће у спровођењу Прoграма заједничке изградње широкопојасне комуникационе инфраструктуре у руралним и неразвијеним подручјима Републике Србије за период 2024-2026. године ( у даљем тексту: „Јавни позив”);
* За потребе спровођења Јавног позива Министарство je образoвало стручну Комисију (у даљем тексту: Комисија);
* Комисија је ……… 2025. године утврдила Листу вредновања и рангирања пријава привредних субјеката (у даљем тексту: Листа) која је објављена је на интернет страници Министарства www.mit.gov.rs и на Порталу „еКонсултације <https://ekonsultacije.gov.rs/> ;
* Министарство је донело Одлуку о избору прворангиране пријаве привредног субјекта који ће учествовати на заједничкој изградњи широкопојасне комуникационе инфраструктуре у руралним пределима Републике Србије (у даљем тексту: Одлука). Одлука је објављена на интернет страници Министарства.

# ПРЕДМЕТ УГОВОРА

# Члан 1.

Министарство и Привредни субјект се обавезују да заједнички изграде широкопојасну комуникациону инфраструктуру у насељу и то тако што ће:

* + 1. Министарство финансирати и изградити backhaul мрежу, која представља део широкопојасне мреже и повезује мрежу за приступ са *core* мрежом и не омогућава директан приступ крајњим корисницима. То је део мреже у коме се агрегира саобраћај крајњих корисника.

Све дозволе у вези са изградњом и употребом backhаul мреже биће издате Министарству, а након изградње backhаul мрежa ће бити јавна својина;

* + 1. Привредни субјект ће финансирати и изградити мрежу за приступ, која представља део широкопојасне мреже која повезује bacкhаul мрежу са објектима или уређајима крајњих корисника и може да буде фиксна ултрабрза мрежа за приступ или мобилна мрежа за приступ.

Фиксна ултрабрза мрежа за приступ је фиксна мрежа за приступ која пружа услуге широкопојасног приступа са брзинама од најмање 100 Мb/s на технолошки неутралној основи. Мобилна мрежа за приступ је бежична мрежа која омогућава повезаност крајњих корисника на било коју локацију унутар подручја покривености сигналом мобилне мреже и која је заснована на једном или више IMT стандарда.

Све дозволе у вези са изградњом и употребом мреже за приступ биће издате Привредном субјекту, а након изградње мрежа за приступ ће бити својина Привредног субјекта;

Привредни субјект ће извршити повезивање и пуштање у рад целокупне мрежне инфраструктуре (backhaul мреже и мреже за приступ).

По завршеној изградњи и пуштању у рад целокупне широкопојасне комуникационе инфраструктуре (backhaul мреже и мреже за приступ), Министарство ће поверити Привредном субјекту на управљање, коришћење и одржавање целокупну мрежну инфраструктуру на период од 25 година од дана извршеног повезивања и пуштања у рад без накнаде.

# РОКОВИ ИЗГРАДЊЕ BACKHAUL МРЕЖЕ И МРЕЖЕ ЗА ПРИСТУП И

# ПУШТАЊЕ У РАД ЦЕЛОКУПНО ИЗГРАЂЕНЕ ШИРОКОПОЈАСНЕ КОМУНИКАЦИОНЕ ИНФРАСТРУКТУРЕ

# Члан 2.

Министарство ће у року од 12 месеци од дана закључења овог уговора обавестити, писаним путем, Привредног субјекта о дану почетка изградње backhaul мреже. Министарство ће у року од 15 месеци од дана почетка изградње backhaul мреже извршити њено финансирање и изградњу.

Привредни субјект се обавезује да у року од 15 месеци од дана почетка изградње backhaul мреже заврши изградњу мреже за приступ, изврши повезивање са backhaul мрежом као и повезивање са тачком присуства оптичке мреже Привредног субјекта која је дефинисана у пријави на Јавни позив и пусти у рад целокупно изграђену широкопојасну комуникациону инфраструктуру.

Привредни субјект је дужан да, у оквиру рока предвиђеног за изградњу мреже за приступ, обезбеди (било кроз постојећу било кроз изградњу нове) почетну тачку присуства оптичке мреже привредног субјекта која је дефинисана у пријави на Јавни позив, као и да на почетној тачки присуства оптичке мреже привредног субјекта обезбеди спољашњи или унутрашњи разводни орман или простор у свом разводном орману у којем ће бити смештена опрема потребна за повезивање backhaul мреже.

Пре повезивања backhaul мреже и мреже за приступ Привредни субјект врши контролу квалитета изграђене мреже, односно мерење оптичких параметара мреже.

Привредни субјект ће, најкасније у року од седам дана пре пуштања у рад целокупно изграђене инфраструктуре, о томе обавестити Министарство.

Привредни субјект се обавезује да у року од 7 дана од дана пуштања у рад целокупно изграђене комуникационе инфраструктуре достави Министарству извештај о изграђеној мрежи за приступ, који ће садржати податке о изведеним радовима, потврду да је у могућности да у року од 28 дана од дана подношења захтева обезбеди приступ изграђеној мрежи за не мање од 95% домаћинстава на дефинисаној територији, као и потврду да је обезбедио доступност услуге фиксног ултрабрзог приступа са брзином не мањом од 100 Mb/s наведеном објекту јавне намене.

# Члан 3.

Ако се, након пуштања у рад целокупно изграђене комуникационе инфраструктуре, утврде неправилности у функционисању изграђене широкопојасне комуникационе инфраструктуре које се односе на радове Привредног субјекта. Привредни субјект је дужан да, без одлагања, отклони о свом трошку утврђене неправилности.

Министарство може наложити Привредном субјекту да отклони утврђене неправилности. Ако Привредни субјект одбије или не поступи у складу са налогом Министарство је овлашћено да, о трошку Привредног субјекта, ангажује треће лице које ће извести додатне радове и отклонити утврђене неправилности.

Ако се, након пуштања у рад целокупно изграђене комуникационе инфраструктуре, утврде неправилности у функционисању изграђене широкопојасне комуникационе инфраструктуре које се односе на backhaul мрежу, Министарство се обавезује да без одлагања, о свом трошку, отклони уочене недостатке и неправилности.

Министарство је овлашћено да, током периода важења Уговора, врши контролу у вези са извршавањем обавеза управљања и одржавања целокупно изграђене широкопојасне комуникационе инфраструктуре од стране Привредног субјекта.

# Члан 4.

По истеку периода од 25 година Привредни субјект враћа на управљање и коришћење backhaul мрежу Министарству у исправном и функционалном стању, узимајући у обзир дотрајалост која настаје услед редовне употребе.

Ако backhaul мрежа на дан враћања буде у неисправном и/или нефункционалном стању, Привредни субјект је дужан да о свом трошку отклони све недостатке и доведе је у исправно и функционално стање и у таквом стању врати Министарству.

У случају да Привредни субјект не поступи у складу са ставом 2. овог члана, Министарство је овлашћено да ангажује треће лице које ће о трошку Привредног субјекта извести све потребне радове за довођење backhaul мреже у исправно и функционално стање.

# ОБАВЕЗЕ ПРИВРЕДНОГ СУБЈЕКТА

# Члан 5.

Привредни субјект je обавезaн да, током периода од 25 година:

* изграђену инфраструктуру одржава и омогућава континуирано пружање електронских комуникационих услуга у складу са Законом;
* омогући велепродајну услугу приступа свим заинтересованим привредним субјектима, под поштеним, транспарентним и недискриминаторним условима, на најмање 50% изграђеног капацитета;
* обезбеди, без накнаде, доступност услуге фиксног ултрабрзог приступа са брзином не мањом од 100 Mb/s објекту/има јавне намене– унети пун назив објекта/ата јавне намене који се налази у циљном насељу или околним успутним насељима, унети пун назив свих насеља са матичним бројем(има) насеља Јавног позива /Прилогу 1;
* обезбеди приступ изграђеној мрежи[[1]](#footnote-1) за не мање од 95% домаћинстава на означеној територији унутар насеља из Прилога 1 Јавног позива, у року од 28 дана од дана подношења захтева;
* омогући Министарству праћење реализације Програма у току целокупног периода важења уговора.

# Члан 6.

Привредни субјект је обавезан да током читавог периода важења овог уговора:

* + - * уредно и благовремено испуњава овде уговорене обавезе, у свему поступа са пажњом доброг стручњака у складу са важећим прописима и професионалним стандардима којима су регулисана питања изградње, коришћења и одржавања широкопојасне мрежне инфраструктуре;
      * поступа у складу са инструкцијама добијеним од стране Министарства;
      * омогући Министарству или стручним комисијама или службама изабраним од стране Министарства или другим стручним лицима Министарства увид у све активности које се односе на реализацију овде уговорених обавеза Привредни субјекта, те да на захтев Министарства омогући све врсте техничких контрола и прегледа и испитивања за која Министарство буде сматрало да су потребна;
      * омогући Министарству коришћење података и информација насталих реализацијом уговорних обавеза из овог уговора, у циљу информисања јавности и промовисања резултата пројекта;
      * редовно у роковима који су уговором предвиђени обавештава Министарство о реализацији уговорних обавеза;
      * одржава средства обезбеђења важећим до истека рокова предвиђених овим уговором.

# Члан 7.

Привредни субјект је обавезан да:

* + - * отпочне са извођењем радова на изградњи мреже за приступ тек по добијању писаног обавештења од стране Министарства, као и да током целокупног периода извођења радова благовремено и континуирано комуницира са Министарством у циљу координације радова које врши Министарство на backhaul мрежи са радовима које врши Привредни субјект на изградњи мреже за приступ;
      * изгради мрежу за приступ у складу са начином изградње описаном у Обрасцу пријаве на јавни позив у роковима предвиђеним овим уговором;
      * за потребе изградње мреже за приступ поступа у складу са важећим прописима којим се регулише изградња широкопојасне мрежне инфраструктуре, а нарочито у складу са Законом о планирању и изградњи те да изради сву потребну пројектно техничку документацију и прибави све потребне дозволе и одобрења и регулише имовинске односе у циљу постављања и изградње мреже за приступ;
      * обезбеди да се током изградње мреже за приступ, радови врше од стране довољног броја квалификоване и стручне радне снаге;
      * приликом изградње мреже за приступ поступа са пажњом доброг стручњака, примењује важеће професионалне стандарде за изградњу широкопојасне мрежне инфраструктуре, да уграђује атестирану опрему и материјал квалитета који одговара професионалним стандардима за ову врсту изградње;
      * обезбеди одговарајућа уверења о квалитету материјала и опреме који уграђује у мрежу за приступ и атесте о употребљивости и да их на захтев Министарства достави на увид;
      * достави надлежним органима све потребне податке, документацију и пројекте за уношење у централизовану базу податка о изграђеној инфраструктури.

# Члан 8.

По пуштању у рад целокупно изграђене мрежне инфраструктуре Привредни субјект се обавезује да:

* + - * преузме управљање, коришћење и редовно и инвестиционо одржавање целокупно изграђене широкопојасне мрежне инфраструктуре, у периоду од 25 година од дана повезивања и пуштања у рад изграђене широкопојасне мрежне инфраструктуре;
      * током целокупног периода од 25 година са пажњом доброг стручњака одржава целокупно изграђену широкопојасну мрежну инфраструктуру, у складу са стандардима и правилима за одржавање широкопојасних мрежа, да уредно сервисира делове и опрему, редовно мења потрошне материјале, врше све потребне радње за редовно и инвестиционо одржавање;
      * све време трајања периода од 25 година омогући исправно, несметано и континуирано функционисање целокупно изграђене мрежне инфраструктуре;
      * на захтев Министарства омогући контролу техничке исправности функционисања целокупно изграђене мрежне инфраструктуре, тестирања брзине, те да у случају да буде инструкција Министарства у погледу радњи које је потребно предузети у циљу бољег и рационалнијег одржавања, без одлагања поступи по таквим инструкцијама и по поступању обавести Министарство о предузетим радњама детаљним извештајем;
      * у случају да током периода управљања настане потреба вршења грађевинских радова на backhaul мрежи који су такве природе да за последицу имају промене на изграђеној мрежној инфраструктури и који захтевају прибављање дозвола и одобрења у складу са Законом о планирању и изградњи, о томе обавести Министарство, и по добијању пуномоћја доставља све релевантне податке, документацију и пројекте. По завршетку таквих радова уредно и без одлагања све потребне податке, документацију и пројекте доставља надлежним органима у циљу уношења у централизовану базу податка о изграђеној инфраструктури, те обавештава Министарство писаним путем;
      * током периода од 25 година поступа у складу са важећим прописима којима се уређује област електронских комуникација, одређивања цене велепродајног приступа, те да поступа у складу са налозима и инструкцијама регулаторног тела којем је поверено вршење јавних овлашћења у циљу ефикасног спровођења утврђене политике у области електронских комуникација, подстицања конкуренције електронских комуникационих мрежа и услуга, унапређивања њиховог капацитета, односно квалитета, доприноса развоју тржишта електронских комуникација и заштите интереса корисника електронских комуникација;
      * омогући осталим Привредним субјектима ефикасан активни и пасивни приступ backhaul мрежи по фер и недискриминишућим условима, укључујући и физичко издвајање мрежа како би се повећао избор и конкуренција и истовремено избегло стварање доминантног положаја;
      * обезбеди велепродајни приступ backhaul мрежи којим се омогућава употреба опреме од стране другог привредног субјекта. Најшири могући приступ, на основу тренутног технолошког развоја, укључује следеће приступне производе – за мреже FTTH/FTTB: приступ водовима, приступ оптичким влакнима, издвојени приступ локалној петљи и приступ току битова; за пасивну мрежну инфраструктуру: приступ водовима, приступ оптичким влакнима и/или приступ издвојеној локалној петљи; за широкопојасне мреже засноване на хDSL-у: издвојени приступ локалној петљи, приступ току битова; за мобилне или бежичне мреже: приступ току битова, дељење стубова и приступ преносним мрежама; за сателитске платформе: приступ току битова;

# ОБАВЕЗЕ МИНИСТАРСТВА

# Члан 9.

Министарство се обавезује:

* + - * да изради сву потребну пројектно техничку документацију за изградњу backhaul мреже, те да у складу са Законом о планирању и изградњи прибави све потребне дозволе, регулише имовинско правна питања у вези са изградњом те да организује и спроведе изградњу и о томе обавести Привредни субјект;
      * да приликом изградње backhaul мреже поступа са пажњом доброг стручњака, примењује важеће професионалне стандарде за изградњу широкопојасне мрежне инфраструктуре, да уграђује атестирану опрему и материјал квалитета који одговара професионалним стандардима за ову врсту изградње;
      * да благовремено обавести Привредни субјект да отпочне са радовима на изградњи мреже за приступ;
      * да финансира изградњу backhaul мреже;
      * да савесно и благовремено извршава обавезе из овог уговора на начин и у складу са роковима дефинисаним овим уговором;
      * да врши координацију радова на изградњи backhaul мреже и мреже за приступ тако што ће вршити комуникацију са Привредним субјектом;
      * да обавештава заинтересовану јавност о току и динамици изградње backhaul мреже;

ПРАВА ПРИВРЕДНОГ СУБЈЕКТА

Члан 10.

Привредни субјект има право да током целокупног периода од 25 година:

* + - * одређује и наплаћује цену велепродајног приступа на backhaul мрежи, која се заснива на преовлађујућим референтним вредностима у упоредивим државама чланицама Европске уније и/или преовлађујућим просечним ценама на упоредивим подручјима Републике Србије са снажнијим тржишним надметањем, као и на ценама које је Регулатор већ одобрио. Привредни субјект се може обратити РАТЕЛ-а у погледу услова приступа, укључујући цене, и у случају спора;
      * нуди најшири могући активни и пасивни приступ на backhaul по фер и недискриминаторним условима, укључујући физичко издвајање мрежа. Такав велепродајни приступ одобрава се на период од најмање седам година, а право приступа водовима или стубовима није временски ограничено.

# УГОВОРНЕ КАЗНЕ

# Члан 11.

У случају да Привредни субјект не изгради мрежу за приступ и не пусти у рад целокупну широкопојасну комуникациону инфраструктуру, Министарство има право да Привредном субјекту за сваки дан кашњења, у периоду од 250 дана, наплати уговорну казну за кашњење у износу од 0.3 ЕУР по сваком домаћинству у НАСЕЉУ (тачан број домаћинстава у НАСЕЉУ дефинисан је у Прилогу 1 Јавног позива) према следећој формули:

[број дана кашњења] X [0.3 EUR] X [број домаћинстава у НАСЕЉУ].

Истеком 250 дана Министарство има право да наплати од Привредног субјекта уговорну казну за неиспуњење у износу од 70% вредности целокупног трошка пројектовања, финансирања и изградње backhaul мреже, као и да једнострано раскине уговор.

У случају да Привредни субјект, током периода управљања и одржавања целокупно изграђеном широкопојасном комуникационом инфраструктуром, не обезбеди домаћинству приступ изграђеној мрежи у року од 28 дана од дана подношења захтева, Министарство има право да наплати Привредном субјекту уговорну казну за неиспуњење у износу од 5 ЕУР дневно.

У случају да Привредни субјект, током периода управљања и одржавања целокупно изграђеном широкопојасном комуникационом инфраструктуром престане да испуњава обавезе предвиђене овим уговором у периоду од 6 месеци у континуитету, Министарство има право да наплати Привредном субјекту уговорну казну за неиспуњење која износи 54 ЕУР по сваком домаћинству у НАСЕЉУ за које је број домаћинстава дефинисан у Прилогу 1 Јавног позива, као и да једнострано раскине уговор.

Привредни субјект је обавезан да уговорну казну исплати у року од 15 дана од дана пријема писаног захтева Министарства у динарској противвредности по званичном средњем курсу Народне банке Србије на дан плаћања.

# Члан 12.

Привредни субјект је дужан да Министарству надокнади штету коју је Министарство претрпело ако Привредни субјект из било ког разлога не изгради мрежу за приступ или у било ком тренутку престане да испуњава своје обавезе у вези са управљањем и одржавањем изграђене широкопојасне инфраструктуре.

Министарство ће штету надокнадити из вредности наплаћене по основу уговорне казне за неиспуњење, с тим да сваки износ штете који није покривен висином уговорне казне за неиспуњење, наплати од Привредног субјекта.

Министарство задржава право да штету наплати из средстава обезбеђења.

Министарство ће надокнадити штету коју Привредни субјект претрпи, а која је настала услед намере или грубе непажње Министарства.

# СРЕДСТВА ОБЕЗБЕЂЕЊА

# Члан 13.

Привредни субјект на име обезбеђења уредног и благовременог испуњења уговорних обавеза, на дан закључења овог уговора доставља две бланко менице, картон депонованих потписа лица овлашћених за заступање Привредног субјекта овереног од стране банке, као и менично овлашћење према коме меница може бити попуњена на било који новчани износ који Привредни субјект по основу овог уговора дугује Министарству, а које ће бити регистровано код Народне банке Србије, као и потврду Народне банке Србије о извршеној регистрацији меница и овлашћења;

Привредни субјект који на дан закључења овог уговора нема обезбеђену односно изграђену почетну тачку присуства оптичке мреже Привредног субјекта која је дефинисана у пријави на Јавни позив ће, на име обезбеђења уредног и благовременог испуњења уговорне обавезе да обезбеди односно изгради почетну тачку присуства оптичке мреже коју је навео у пријави на Јавни позив, на дан закључења овог уговора, поред менице доставља:

- писмо о намерама или изјаву о сарадњи са оператором који већ има изграђену инфраструктуру, укључујући инфраструктуру приказану у Прилогу 5. Јавног позива, или

- неопозиву банкарску гаранцију издату од стране репутабилне банке, издату без протеста, наплативу на први позив, са могућношћу парцијалне наплате, на максимални износ који ће се обрачунавати по следећој формули:

[број метара ваздушног растојања од пријављене тачке присуства Привредни субјекта до објекта јавне намене] X [15 EUR] са роком важења 27 месеци од дана закључења овог уговора.

Поменуте менице ће служити као средство обезбеђења Министарству за наплату уговорних казни, штета као и других евентуалних новчаних потраживања која Министарство буде имало према Привредни субјекту по основу овог уговора, а Привредни субјект се обавезује да менице одржава на снази током целокупног периода важења овог уговора.

Привредни субјект је дужан да одржава банкарску гаранцију на снази у року предвиђеном овим уговором.

Министарство ће, на захтев Привредног субјекта, вратити банкарску гаранцију без одлагања након изградње почетне тачке присуства оптичке мреже.

РОК ВАЖЕЊА И РАСКИД УГОВОРА

Члан 14.

Овај уговор ступа на снагу даном потписивања од стране овлашћених лица обе уговорне стране и важи до истека периода од 25 година од дана повезивања  и пуштања у рад целокупне изграђене широкопојасне комуникационе инфраструктуре.

Привредни субјект нема права да откаже овај уговор нити да га раскине осим у случају неиспуњења уговорних обавеза од стране Министарства.

Уговор се може раскинути ако Министарство у року од 12 месеци од дана ступања на снагу овог уговора, не обавести Привредни субјект о дану почетка изградње backhaul мреже, из разлога што средства предвиђена пројектним зајмом не буду довољна за изградњу backhaul мреже, о чему ће Министарство писаним путем обавестити Привредни субјект.

Ако једна уговорна страна не испуњава или касни са испуњењем уговорних обавеза друга уговорна страна ће је позвати писаним путем да своје уговорене обавезе испуни или престане са кашњењем у испуњавању уговорних обавеза и оставиће јој примерени рок да своје обавезе испуни или престане са кашњењем (што не искључује право на наплату уговорне казне за задоцњење). У том случају уговорне стране могу споразумно одржати уговор на снази, односно уговорити његово продужење до изналажења средстава за реализацију уговорене изградње.

У случају да ни у додатно остављеном року уговорна страна не испуни своје уговорне обавезе или не престане са кашњењем у испуњавању уговорних обавеза, друга уговорна страна има право да искористи права предвиђена овим уговором или да једнострано раскине овај уговор слањем писаног обавештења уз поштовање отказног рока од 15 дана од дана када уговорна страна прими обавештење о раскиду.

У случају да до раскида Уговора дође током периода у којем Привредни субјект управља и користи изграђену мрежну инфраструктуру, а из разлога који се могу приписати у одговорност Привредног субјекта, Привредни субјект се обавезује да одвоји (дисконектује) мрежу за приступ и врати тачку повезивања backhaul мреже у првобитно стање.

У случају да Привредни субјект не поступи у складу са наведеном обавезом, те након раскида Уговора не одвоји (дисконектује) мрежу за приступ о свом трошку, Министарство је овлашћено да ангажује трећа лица која ће извршити поменуту обавезу о трошку Привредног субјекта. Наведена права и обавезе важе и обавезују уговорне стране и након евентуалног раскида овог Уговора.

# Члан 15.

Министарство и Привредни субјект могу споразумно раскинути овај уговор.

# ВИША СИЛА

# Члан 16.

Министарство и Привредни субјект могу бити ослобођени извршавања овде уговорених обавеза уколико током периода важења овог уговора наступе околности које представљају вишу силу.

За потребе тумачења и примене одредаба овог уговора под околностима више силе ће се сматрати околности које у време закључења овог уговора нису постојале, нити су се могле разумно предвидети, избећи или спречити а чије је дејство такво да делимично или потпуно онемогућавају извршење обавеза које су уговорене овим уговором.

Министарство и Привредни субјект се обавезују да једно другог писаним путем обавесте без одлагања, а најкасније у року од седам (7) дана од дана наступања околности које представљају вишу силу, о наступању тих околности. Уговорна страна која пропусти да обавести другу уговорну страну о наступању околности које представљају вишу силу, губи право да се позива на вишу силу.

# Члан 17.

Комуникација у вези реализације уговорних обавеза биће вршена путем званичних адреса седишта Министарства и Привредног субјекта које су наведене у овом уговору.

# Члан 18.

Овај уговор представља целокупан споразум између Министарства и Привредног субјекта у вези са предметом овог уговора.

На све што није предвиђено овим уговором примењују се одредбе Закона о облигационим односима и осталих важећих прописа Републике Србије.

У случају да Министарство и Привредни субјект не успеју да спор који настане између њих реше мирним путем, уговара се надлежност Привредног суда у Београду.

Овај уговор је састављен у шест (6) идентичних примерака, од којих ће четири (4) примерка припасти Министарству а два (2) Привредном субјекту.

Саставни део овог уговора чине:

Прилог 1 – Јавни позив (број ЈП-1/2024)

Прилог 2 – Пријава Привредног субјекта (број )

**Напомена:** Подносилац пријаве је у обавези да потпише овај модел уговора и исти достави заједно са пријавом на Јавни позив и тако се изјасни да је у свему сагласан са Mоделом уговора и да прихвата да у случају да буде изабран на Јавном позиву, исти закључи у свему у складу са Моделом уговора из предметног Јавног позива.

Овај модел уговора представља садржину уговора који ће бити закључен са изабраним подносиоцем пријаве.

1. Од 1. јануара 2028. године потребно је обезбедити приступ брзином од 100 Мb/s, док је до наведеног периода прихватљива брзина од најмање 50 Мb/s. [↑](#footnote-ref-1)